
DEN LILLE 
BEREDSKAPSBOKEN

Det du må vite for å bli mindre bekymret 
og bedre forberedt.

OM FORFATTEREN

Henning Carr Ekroll (f. 1985) er nyhetssjef i Aftenposten. Han har mange års erfaring som redaksjonell leder, journalist og fotograf, og har jobbet for NRK, VG og Rogalands Avis. Han har mottatt SKUP-prisen, tre SKUPdiplom, Den store journalistprisen og to Schibsted Journalism Awards for sitt arbeid med undersøkende journalistikk. Som journalist har han hatt beredskap som et av sine fagfelt, og i 2019 tok han grep om egen beredskap på hjemmebane. Ekroll har tidligere utgitt dokumentarbøkene Skattepengene som forsvant og Vi, Ukraina.


OM BOKEN

Hva skal du gjøre om strømmen blir borte? Om vannet forsvinner fra springen? Om mobil- og internettet faller ut? Ved naturkatastrofer, unntakstilstand eller krig? Er du usikker på hvordan du kan lage et beredskaps- lager som passer for deg?

Denne boken gir deg svarene du trenger, og lærer deg hvordan du kan bli en ressurs for deg selv og de rundt deg. Bruk boken for å forberede deg før du legger den i beredskapslageret som et oppslagsverk om krisen skulle inntreffe.

Basert på egne erfaringer og samtaler med fagfolk og

eksperter på alt fra mental helse og vedfyring til ernæring og kommunikasjon, har Henning Carr Ekroll gått gjennom hvordan ulike kriser kan ramme samfunnet, og hvordan du kan forberede deg på konsekvensene – både mentalt og praktisk.

Denne boken er en nødvendighet i et hvert beredskapslager.


 

 

 

Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor.

Enhver bruk av hele eller deler av utgivelsen som grunnlag eller som treningskorpus i generative modeller som kan skape tekst, bilder, film, lyd eller annet innhold og uttrykk er ikke tillatt uten særskilt avtale med rettighetshaverne.

Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.

FORORD

Fra bekymret til beredt

At du har bestemt deg for å lese denne boken, betyr kanskje at du er litt bekymret. Det er ikke så rart. Vi lever i en usikker tid. Dramatiske sikkerhetspolitiske omveltninger preger verden. Krigen har igjen kommet til Europa. Klimaendringer fører stadig oftere til ekstremvær og naturkatastrofer med store konsekvenser. Koronapandemien minnet oss på hvor sårbare vi er for smittsomme sykdommer, selv i et moderne velferdssamfunn. Vi er blitt svært avhengige av digitale løsninger som kan lammes av strømbrudd eller dataangrep.

Men en viss dose bekymring kan også være sunt. Det er en god anledning til å skape endring, bygge gode vaner og bli mer forberedt. Da jeg høsten 2019 bestemte meg for å gjøre en innsats for å styrke egenberedskapen, trodde noen av vennene mine at jeg hadde blitt sprø, og at neste steg var at jeg flyttet til et småbruk for å bli konspirasjonsteoretiker på fulltid. Nå snakker folk om egenberedskap rundt lunsjbordet, og noen jernvarehandler har tidvis vært utsolgt for vanndunker og nødladere.

Samtidig kan det være krevende å vite hvor du skal begynne. Myndighetene anbefaler at vi har egenberedskap for å klare oss i én uke. Beredskapsrådene som er sendt ut, er korte og konsise, men for mange vekker de nye spørsmål. I nettforum, på ulike nettsider og i sosiale medier kan du finne mange og til dels motstridende anbefalinger, og det er fort gjort å falle ned i et kaninhull der du bruker mye tid på å lete etter svar på alle mulige beredskapsspørsmål. Det vet jeg. Jeg har vært der selv.

Målet mitt med denne boken er at du skal slippe dette. På de neste sidene vil du få en lettfattelig oversikt over ulike scenarioer som kan inntreffe. Boken går gjennom mulige konsekvenser og gir konkrete, gjennomførbare råd som gjør deg både mentalt og praktisk rustet til å håndtere ulike kriser – både de kortvarige og de som kan trekke ut i tid.

Boken skal også være et raskt og tilgjengelig oppslagsverk under en krise, enten det gjelder ekstremvær eller et stort dataangrep. Hvert kapittel kan leses for seg selv, avhengig av behov og hvilken situasjon du står overfor. På denne måten kan boken fungere som en følgesvenn underveis i en katastrofesituasjon.

Rådene skal være relevante både for deg som skal sikre grunnleggende egenberedskap innenfor et normalt husholdningsbudsjett og i en hektisk hverdag, og for deg som er interessert i å bruke mer tid og penger på litt mer avansert og komfortabel beredskap. Boken gir relevante råd uansett om du bor alene i en leilighet i en storby eller med en familie i en enebolig i distriktet. I hvert kapittel vil du finne egne kortfattede oversikter med tips, og bakerst finner du mer rikholdige lister med forslag om hvordan et beredskapslager kan settes sammen og ting du bør huske på i ulike typer kriser.

Innholdet i boken bygger på intervjuer og informasjon fra forskere, fagpersoner og myndighetspersoner, samt på offisielle råd, forskning, rapporter, offentlige dokumenter og egne erfaringer. Blant annet besøkte jeg Ukraina i 2024 og snakket med flere om hvilke beredskapserfaringer de hadde gjort seg etter to år med full krig og samfunnskrise.

Når jeg nevner spesifikke navn på produkter, er det basert på egne erfaringer eller kvalifiserte vurderinger fra andre. Jeg har ikke hatt noe kommersielt samarbeid med leverandører av beredskapsutstyr eller produkter under arbeidet med denne boken.

Henning Carr Ekroll

Oslo, november 2025


Hva kan skje?

For å være forberedt er det nyttig å ha noen tanker om hva du faktisk kan stå overfor. I kriseplanlegging snakker vi gjerne om risikomatriser. En måte å tilnærme seg dette på er å vurdere tre faktorer: sannsynligheten for at noe skjer, hvor alvorlige konsekvensene kan bli, og hvor kostbart og krevende det er å sikre seg mot det.

For å ta et eksempel: De fleste av oss bruker sikkerhetsbelte når vi kjører bil. Det krever lite å ta på oss beltet, men det kan få store konsekvenser om vi ikke gjør det, selv om sannsynligheten for å bli innblandet i en ulykke for de fleste ikke oppleves som veldig stor. Det er en enkel og billig metode for å redusere risikoen.

All beredskap handler om slike vurderinger. Ekstremvær, for eksempel, er noe vi ofte rammes av i Norge. Stormer, flom, skred og styrtregn kan få store lokale og regionale konsekvenser, som evakueringer, strømbrudd og skader på infrastruktur. Kombinasjonen av hyppighet og potensielt store konsekvenser gjør det fornuftig å være godt forberedt på at det kan skje. På den annen side er det lite sannsynlig at Oslo blir rammet av et ekstremt kraftig jordskjelv (til tross for hva produksjonsselskapet Fantefilm vil ha oss til å tro i filmen Skjelvet). Det finnes riktignok geologisk aktivitet i Oslo-området, og i 1904 ble det registrert et skjelv på 5,4 på Richters skala.[1] Men: Det ville kostet enorme summer å jordskjelvsikre det store antallet eldre bygninger i hovedstaden. Og jordskjelvforsker Marie Kløve Keiding sa i 2018, da filmen kom ut, at det var «absolutt ingenting» som tydet på at Oslo vil rammes av en katastrofe med Skjelvet-dimensjoner. Et slikt scenario kommer langt nede på listen over kriser det er naturlig å forberede seg på.

Noen hendelser skjer langt unna, men kan likevel få stor betydning for oss. Som solstormer, der elektromagnetisk stråling fra vår livgivende stjerne kan slå ut strøm og kommunikasjon på jorden. Dette er et scenario som ikke er usannsynlig, og som kan få store konsekvenser. Av den grunn er det naturlig at samfunnet er rustet for solstormer. Og når både Norge og andre europeiske land bruker store summer på å styrke forsvaret, skyldes det ikke en plutselig overhengende fare for at en voldsom militær konflikt skal ramme oss. Men siden krig vil være en eksistensiell krise for samfunnet, er den forverrede sikkerhetspolitiske situasjonen i Europa nok til at det er naturlig å gjøre mer for å forberede oss.

I Norge henger risiko og sannsynlighet for mange kriselignende hendelser sammen med geografi. Bor du i en værutsatt fjord på Vestlandet, er risikoen for at ekstremvær påvirker hverdagen din større enn for meg, som bor på Grünerløkka i Oslo. Det kan derfor være lurt å gjøre noen vurderinger rundt dette når du planlegger egenberedskapen din.

Spørsmål du bør stille deg selv:

• Hva er det mest sannsynlige scenarioet som kan ramme meg?

• Hvor store vil konsekvensene være?

• Hva trengs for at jeg skal være best mulig forberedt?

I Norge er det Direktoratet for samfunnssikkerhet og beredskap (DSB) som har hovedansvaret for å koordinere statens beredskapsarbeid. I 2019 laget de en egen analyse der de gikk gjennom en del ulike scenarioer for katastrofer og kriser.

Disse var (hold deg fast!):

• ekstremvær – flom, storm og styrtregn med flom i by

• skred

• pandemi, matbåren smitte og sykdomsutbrudd med antibiotikaresistente bakterier

• skogbrann

• solstorm

• vulkanutbrudd på Island

• jordskjelv på Vestlandet

• brann i oljehavn og gassutslipp

• atomulykke

• olje- og gassutblåsning

• tunnelbrann

• skipskollisjon på Vestlandet

• strømrasjonering

• svikt i kornproduksjonen

• legemiddelmangel

• terrorangrep i by

• skoleskyting

• sikkerhetspolitisk konflikt

• dataangrep

Disse eksemplene sier noe om mangfoldet av kriser og katastrofer som myndighetene har vurdert. For de fleste gir det likevel liten mening å planlegge beredskap ut ifra alle disse scenarioene. Kriser er svært komplekse, og selv hendelser i samme kategori kan ofte utvikle seg helt ulikt.

Når vi skal forsøke å oppsummere hva det er hensiktsmessig å forberede seg på, er det mest fornuftig for deg å se på hvordan du kan lage en plan for de mulige konsekvensene, enn massevis av ulike enkelthendelser. Både dataangrep og ekstremvær kan for eksempel gi strømbrudd. Varemangel kan oppstå på grunn av alt fra naturkatastrofer til pandemi og krig.

For enkelthets skyld har jeg lagt følgende definisjon til grunn for det jeg kaller en krise i denne boken. En krise er en hendelse som:

• rammer et stort antall mennesker samtidig

• fører til en plutselig og dramatisk endring i hverdagslivet

• bidrar til tap av opplevd sikkerhet/trygghet

• utgjør en fare for liv og helse

• rammer viktig infrastruktur som strøm/kommunikasjon/vann/avløp/betalingsløsninger

• kan påvirke forsyningslinjer og tilgang til mat og varer

DSB-direktør Elisabeth Aarsæther mener at vi generelt er godt stilt, fordi vi har et samfunn med store materielle ressurser, god økonomi, et velutviklet demokrati med høy tillit til myndighetene og hverandre samt gode offentlige sosial- og helsetjenester.

Men det finnes utfordringer. Aarsæther nevner blant annet Totalberedskapskommisjonens vurdering. Bak dette lange navnet finnes en ekspertgruppe som i 2023 la frem en omfattende rapport om Norges samlede beredskapsevne. Kommisjonen pekte på en rekke forbedringsområder. Ett av dem var behovet for å styrke befolkningens motstandsdyktighet.

På mange måter er jo vi nordmenn allerede ganske robuste og motstandsdyktige. Mange er vant til å være ute i naturen, også i dårlig vær. Praktiske kunnskaper om alt fra jakt og fiske til snekring er utbredt. Samtidig er vi vant til å leve i et moderne velferdssamfunn der ting bare fungerer. Og det er jo helt topp, helt til det en dag plutselig ikke gjør det. Da er det greit å vite hvordan du skal forholde deg.

«Hvis vi rammes av større kriser som berører mange mennesker, og som gjør at viktige tjenester ikke virker som normalt, kan ikke alle få umiddelbar hjelp. I slike kriser må kommuner, nødetater, andre myndigheter og frivillige prioritere dem som ikke klarer seg uten hjelp», sier Aarsæther.

Med andre ord: Flest mulig må forberede seg på å klare seg uten hjelp. Og vi må alle bidra så godt vi kan.



[1] Flere bygninger ble skadet, men ingen omkom.

